amanoisuno/poetBack huggingface dataset:
禁中春松 員南溟 
鬱鬱貞松樹，陰陰在紫宸。蔥蘢偏近日，青翠更宜春。雅韻風來起，輕煙霽後新。葉深棲語鶴，枝亞拂朝臣。全節長依地，淩雲欲致身。山苗蔭不得，生植荷陶鈞。
玉燭 員南溟 
曆象璿璣正，休征玉燭明。四時佳氣滿，五緯太階平。律呂風光至，煙雲瑞色呈。年和知歲稔，道泰喜秋成。寰海皇恩被，乾坤至化清。自憐同野老，帝力詎能名。
文宣王廟古松 李胄 
列植成均裏，分行古廟前。陰森非一日，蒼翠自何年。寒影煙霜暗，晨光枝葉妍。近簷陰更靜，臨砌色相鮮。每愧聞鐘磬，多慚接豆籩。更宜教胄子，於此學貞堅。
華林園早梅 鄭述誠 
曉日東樓路，林端見早梅。獨淩寒氣發，不逐眾花開。素彩風前豔，韶光雪後催。蕊香沾紫陌，枝亞拂青苔。止渴曾為用，和羹舊有才。含情欲攀折，瞻望幾裴回。
龍池春草 宋迪 
鳳闕韶光遍，龍池草色勻。煙波全讓綠，堤柳不爭新。翻葉迎紅日，飄香借白蘋。幽姿偏占暮，芳意欲留春。已勝生金埒，長思藉玉輪。翠華如見幸，正好及茲辰。
龍池春草 萬俟造 
暖積龍池綠，晴連御苑春。迎風莖未偃，裛露色猶新。苒苒分階砌，離離雜荇蘋。細叢依遠渚，疏影落輕淪。遲引縈花蝶，偏宜拾翠人。那憐獻賦者，惆悵惜茲辰。
貢院樓北新栽小松 錢眾仲 
愛此淩霜操，移來獨佔春。貞心初得地，勁節始依人。籠月煙猶薄，當軒色轉新。枝低無宿羽，葉靜不留塵。每與芝蘭近，常慚雨露均。幸因逢顧盼，生植及茲辰。
玉壺冰 錢眾仲 
冬律初陰結，寒冰貯玉壺。霜姿雖異稟，虹氣亦相符。對月光宜並，臨池影不孤。貞堅方共濟，同處豈殊途。色瑩連城璧，形分照乘珠。提攜今在此，抱素節寧渝。
潘安仁戴星看河陽花發 呂敞 
行春潘令至，勤恤戴星光。為政宵忘寢，臨人俗冀康。曉花迎徑發，新蕊滿城香。秀色沾輕露，鮮輝麗早陽。津橋見來往，空霧拂衣裳。桃李今無數，從茲願比方。
龜茲聞鶯 呂敞 
邊樹正參差，新鶯複陸離。嬌非胡俗變，啼是漢音移。繡羽花間覆，繁聲風外吹。人言曾不辨，鳥語卻相知。出谷情何寄，遷喬義取斯。今朝鄉陌伴，幾處坐高枝。
好鳥鳴高枝 鄭袞 
養翮非無待，遷喬信自卑。影高遲日度，聲遠好風隨。雲拂千尋直，花催百囀奇。驚人時向晚，求友聽應知。委質經三歲，先鳴在一枝。上林如可托，弱羽願差池。
金穀園花發懷古 張公乂 
今日春風至，花開石氏園。未全紅豔折，半與素光翻。點綴疏林遍，微明古徑繁。窺臨鶯欲語，寂寞李無言。穀變迷鋪錦，台餘認樹萱。川流人事共，千載竟誰論。
織鳥 張何 
季春三月裏，戴勝下桑來。映日華冠動，迎風繡羽開。候驚蠶事晚，織向女工裁。旅宿依花定，輕飛繞樹回。欲過高閣柳，更拂小庭梅。所寄一枝在，寧憂弋者猜。
出籠鶻 濮陽瓘 
玉鏃分花袖，金鈴出彩籠。搖心長捧日，逸翰鎮生風。一點青霄裏，千聲碧落中。星眸隨狡兔，霜爪落飛鴻。每念提攜力，常懷搏擊功。以君能惠好，不敢沒遙空。
試越裳貢白雉 王若岩 
素翟宛昭彰，遙遙自越裳。冰晴朝映日，玉羽夜含霜。歲月三年遠，山川九澤長。來從碧海路，入見白雲鄉。作瑞興周後，登歌美漢皇。朝天資孝理，惠化且無疆。
敕賜三相馬 張隨 
上苑驊騮出，中宮詔命傳。九天班錫禮，三相代勞年。顧主聲猶發，追風力正全。鳴珂龍闕下，噴玉鳳池前。四足疑雲滅，雙瞳比鏡懸。為因能致遠，今日表求賢。
河中獻捷 張隨 
叛將忘恩久，王師不戰通。凱歌千里內，喜氣二儀中。寇盡條山下，兵回漢苑東。將軍初執訊，明主欲論功。落日煙塵靜，寒郊壁壘空。蒼生幸無事，自此樂堯風。
天驥呈材 徐仁嗣 
至德符天道，龍媒應聖明。追風奇質異，噴玉彩毛輕。躞蹀形難狀，連拳勢乍呈。效材矜逸態，絕影表殊名。岐路寧辭遠，關山豈憚行。鹽車雖不駕，今日亦長鳴。
天驥呈材 盧征 
異產應堯年，龍媒順制牽。權奇初得地，躞蹀欲行天。詎假調金埒，寧須動玉鞭。嘶風深有戀，逐日定無前。周滿誇常馭，燕昭恨不傳。應知流赭汗，來自海西偏。
雪夜聽猿吟 顧偉 
寒岩飛暮雪，絕壁夜猿吟。歷歷和群雁，寥寥思客心。繞枝猶避箭，過嶺卻投林。風冷聲偏苦，山寒響更深。聽時無有定，靜裏固難尋。一宿扶桑月，聊看懷好音。
寒蟬樹 沈鵬 
一葉初飛日，寒蟬益易驚。入林慚織細，依樹愧身輕。大幹時容息，喬枝或借鳴。心由飲露靜，響為逐風清。忝有翩翾分，應憐嘒唳聲。不知微薄影，早晚掛緌纓。
臨川羨魚 薛少殷 
曾是歸家客，今年且未旋。游鱗方有待，織網豈能捐。向水煙波夕，吟風歲月遷。莓苔生古岸，葭菼變清川。不逐滄波叟，還宗內外篇。良辰難自擲，此日願忘筌。
臨川羨魚 張元正 
有客百愁侵，求魚正在今。廣川何渺漫，高岸幾登臨。風水甯相阻，煙霞豈憚深。不應同逐鹿，詎肯比從禽。結網非無力，忘筌自有心。永存芳餌在，佇立思沉沉。